หุ้นโซลปิดพุ่ง 1.30% รับคาดการณ์เฟดไม่รีบขึ้นดบ.
หุ้นโซลปิดพุ่ง 1.30% รับคาดการณ์เฟดไม่รีบขึ้นดบ.
7 มิ.ย. 2559

ดัชนีคอมโพสิตตลาดหุ้นเกาหลีใต้ปิดปรับตัวขึ้นในวันนี้ เนื่องจากนักลงทุนคาดการณ์ว่า ธนาคารกลางสหรัฐ (เฟด) อาจจะชะลอการขึ้นดอกเบี้ยในระยะ 1-2 เดือนข้างหน้านี้ หลังจากที่ถ้อยแถลงของนายเจเน็ต เยลเลน ประธานเฟด ไม่ได้บ่งบอกระยะเวลาที่ชัดเจนในการปรับขึ้นดอกเบี้ย สำหรับสกุลเงินวอนแข็งค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) พุ่งขึ้น 25.79 จุด หรือ +1.30% ปิดที่ 2,011.63 จุด โดยมีปริมาณการซื้อขายเบาบาง 472 ล้านหุ้น มูลค่า 5.46 ล้านล้านวอน (4.69 พันล้านดอลลาร์) โดยมีหุ้นลบมากกว่าหุ้นบวกในสัดส่วน 506 ต่อ 307
นางเยลเลนได้กล่าวสุนทรพจน์ในที่ประชุม “World Affairs Council of Philadelphia” เมื่อวานนี้ว่า เศรษฐกิจสหรัฐยังคงมีความแข็งแกร่ง แม้ตัวเลขการจ้างงานเดือนพ.ค.ของสหรัฐออกมาต่ำกว่าการคาดการณ์ก็ตาม พร้อมกับกล่าวว่า เฟดจำเป็นต้องปรับขึ้นอัตราดอกเบี้ยอย่างค่อยเป็นค่อยไป แต่ก็ไม่ได้มีการระบุถึงกำหนดเวลาที่เฉพาะเจาะจงในการปรับขึ้นอัตราดอกเบี้ย    